Document ID: 32007D0605

KOMMISSIONENS BESLUTNING
af 7. august 2007
om, hvorvidt udgifter, som visse medlemsstater afholder i 2007 til indsamling og forvaltning af data, der er nødvendige for at kunne gennemføre den fælles fiskeripolitik, er støtteberettigede
(meddelt under nummer K(2007) 3737)
(2007/605/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 861/2006 af 22. maj 2006 om EF-finansieringsforanstaltninger til gennemførelse af den fælles fiskeripolitik og havretten (1), særlig artikel 24, stk. 1, og
ud fra følgende betragtninger:
(1)
Ved Kommissionens forordning (EF) nr. 861/2006 fastsættes det, på hvilke betingelser medlemsstaterne kan få bidrag fra Fællesskabet til dækning af udgifter til deres nationale programmer for indsamling og forvaltning af data.
(2)
Sådanne programmer skal opstilles i overensstemmelse med Rådets forordning (EF) nr. 1543/2000 af 29. juni 2000 om fastlæggelse af en EF-ramme for indsamling og forvaltning af fiskeridata, der er nødvendige til gennemførelse af den fælles fiskeripolitik (2), og Kommissionens forordning (EF) nr. 1639/2001 af 25. juli 2001 om udformning af det minimale og det udvidede EF-program for indsamling af data i fiskerisektoren og om gennemførelsesbestemmelser til Rådets forordning (EF) nr. 1543/2000 (3).
(3)
Belgien, Danmark, Tyskland, Estland, Grækenland, Spanien, Frankrig, Irland, Italien, Cypern, Letland, Litauen, Malta, Nederlandene, Polen, Portugal, Finland, Slovenien, Sverige og Det Forenede Kongerige har indsendt nationale programmer for 2007. De pågældende medlemsstater har også indsendt ansøgninger om et finansielt EF-bidrag.
(4)
Kommissionen har gennemgået medlemsstaternes programmer og vurderet, om udgifterne er støtteberettigede.
(5)
Rådets beslutning 2000/439/EF (4) blev ophævet ved Rådets forordning (EF) nr. 861/2006. Ifølge artikel 16 i sidstnævnte forordning kan EF-medfinansieringssatsen i forbindelse med indsamling af grunddata ikke overstige 50 % af medlemsstaternes udgifter til gennemførelse af et program som omhandlet i artikel 23, stk. 1, i samme forordning (forordning (EF) nr. 861/2006). Ifølge artikel 24, stk. 3, litra b), i forordning (EF) nr. 861/2006 fastsættes satsen for det finansielle bidrag ved kommissionsbeslutninger. Ifølge artikel 5 i forordning (EF) nr. 1543/2000 fastsættes der i beslutningerne om medlemsstaternes udgifter til dataindsamling en medfinansieringssats på 50 % for det minimale program og på 35 % for det udvidede program.
(6)
Første rate bør udbetales til de pågældende medlemsstater. Anden rate bør udbetales i 2008, når Kommissionen har modtaget og godkendt en finansiel og teknisk aktivitetsrapport, hvori der gives nærmere oplysninger om, i hvilken udstrækning de mål, der blev opstillet, da de minimale og udvidede programmer blev udformet, er nået.
(7)
Foranstaltningerne i denne beslutning er i overensstemmelse med udtalelse fra Komitéen for Fiskeri og Akvakultur -
VEDTAGET FØLGENDE BESLUTNING:
Artikel 1
Ved denne beslutning fastsættes for 2007 de støtteberettigede udgifter for hver enkelt medlemsstat og satserne for det finansielle EF-bidrag til indsamling og forvaltning af data, der er nødvendige for at kunne gennemføre den fælles fiskeripolitik.
Artikel 2
Med hensyn til udgifter til indsamling og forvaltning af data, der er nødvendige for at kunne gennemføre den fælles fiskeripolitik, jf. bilag I, ydes der et finansielt EF-bidrag på højst 50 % af de støtteberettigede udgifter for det minimale program, jf. artikel 5 i forordning (EF) nr. 1543/2000.
Artikel 3
Med hensyn til udgifter til indsamling og forvaltning af data, der er nødvendige for at kunne gennemføre den fælles fiskeripolitik, jf. bilag II, ydes der et finansielt EF-bidrag på højst 35 % af de støtteberettigede udgifter for det udvidede program, jf. artikel 5 i forordning (EF) nr. 1543/2000.
Artikel 4
1. Fællesskabet udbetaler første rate på 50 % af det finansielle EF-bidrag, jf. bilag I og II.
2. Anden rate udbetales i 2008, når den finansielle og tekniske rapport er modtaget og godkendt.
Artikel 5
1. Beløb, der er støtteberettiget efter denne beslutning, omregnes til euro efter kursen i maj 2006.
2. Udgiftsanmeldelser og forskudsansøgninger med beløb er anført i national valuta fra de medlemsstater, der ikke deltager i tredje fase af Den Økonomiske og Monetære Union, omregnes til euro efter kursen i den måned, hvor Kommissionen modtager de pågældende anmeldelser og ansøgninger.
Artikel 6
Denne beslutning er rettet til medlemsstaterne.
Udfærdiget i Bruxelles, den 7. august 2007.

Labels: 4
6
12
18
15